b'\n_START_ARTICLE_\nRanskan aluehallinto\n_START_SECTION_\nTeht\xc3\xa4v\xc3\xa4t\n_START_PARAGRAPH_\nKoska Ranska on yksi ja yhten\xc3\xa4inen valtio, niin alueilla ei ole ole omaa lains\xc3\xa4\xc3\xa4d\xc3\xa4nt\xc3\xb6oikeutta eiv\xc3\xa4tk\xc3\xa4 ne voi tehd\xc3\xa4 s\xc3\xa4\xc3\xa4d\xc3\xb6ksi\xc3\xa4. Ne saavat hallituksen my\xc3\xb6nt\xc3\xa4m\xc3\xa4n\xc3\xa4 osan valtion ker\xc3\xa4\xc3\xa4mist\xc3\xa4 veroista, ja niill\xc3\xa4 on kohtuullisen suuruiset budjetit._NEWLINE_Alueita koskevan lains\xc3\xa4\xc3\xa4d\xc3\xa4nn\xc3\xb6n mukaan niiden p\xc3\xa4\xc3\xa4teht\xc3\xa4v\xc3\xa4 on rakentaa ja yll\xc3\xa4pit\xc3\xa4\xc3\xa4 alueen lukioita ja t\xc3\xa4m\xc3\xa4n lis\xc3\xa4ksi tukea julkista liikennett\xc3\xa4, koulutusta, tutkimusta sek\xc3\xa4 uusien projektien tai yritysten innovointia._NEWLINE_Ranskassa on keskusteltu rajoitetun lains\xc3\xa4\xc3\xa4d\xc3\xa4nt\xc3\xb6oikeuden antamisesta alueille, mik\xc3\xa4 on her\xc3\xa4tt\xc3\xa4nyt paljon ristiriitaa. Lis\xc3\xa4ksi on ehdotettu departementtien paikallishallitusten yhdist\xc3\xa4mist\xc3\xa4 aluetasolle, jolloin departementit olisivat vain hallinnollisia osayksik\xc3\xb6it\xc3\xa4.\n_START_SECTION_\nHallinto\n_START_PARAGRAPH_\nVuonna 1982 s\xc3\xa4\xc3\xa4detyn hallinnon hajauttamislain j\xc3\xa4lkeen jokaisella alueella on alueellisen yhteis\xc3\xb6n status ja sit\xc3\xa4 johtaa alueneuvosto, joka valitaan kuudeksi vuodeksi yht\xc3\xa4l\xc3\xa4isill\xc3\xa4 ja yleisill\xc3\xa4 vaaleilla. Korsikassa hallinnosta vastaa alueellinen parlamentti._NEWLINE_Jokaisella alueella on hallinnossaan my\xc3\xb6s hallituksen nime\xc3\xa4m\xc3\xa4 prefekti, jonka teht\xc3\xa4v\xc3\xa4n\xc3\xa4 on edustaa keskushallinnon etuja alueiden hallinnossa.\n_START_SECTION_\nHistoria\n_START_PARAGRAPH_\nEnnen Ranskan vallankumousta 1789 oli kuningaskunta jaettu historiallisiin provinsseihin, jotka olivat per\xc3\xa4isin feodaaliajan hallinnosta, mutta jotka er\xc3\xa4\xc3\xa4ss\xc3\xa4 mieless\xc3\xa4 p\xc3\xa4\xc3\xa4s\xc3\xa4\xc3\xa4nt\xc3\xb6isesti vastaavat nykyisi\xc3\xa4 aluehallinnon alueita. Vuonna 1789 n\xc3\xa4m\xc3\xa4 provinssit lakkautettiin ja Ranskan valtioalue jaettiin 83 departementtiin._NEWLINE_Kuitenkin 1920-luvulta l\xc3\xa4htien alettiin kyseenalaistaa jakoa departementteihin, sill\xc3\xa4 liikenteen ja yhteyksien kehitys olisi mahdollistanut suuremmat hallinnolliset yksik\xc3\xb6t. Ensimm\xc3\xa4inen askel t\xc3\xa4h\xc3\xa4n suuntaan otettiin, kun Vichyn hallinnon johtaja marsalkka P\xc3\xa9tain s\xc3\xa4\xc3\xa4ti vuonna 1941 lain, jolla yhdistettiin er\xc3\xa4it\xc3\xa4 departementtej\xc3\xa4 suuremmiksi yksik\xc3\xb6iksi. T\xc3\xa4m\xc3\xa4 uudelleenorganisointi kuitenkin purettiin sodan p\xc3\xa4\xc3\xa4tytty\xc3\xa4 vuonna 1945._NEWLINE_Nelj\xc3\xa4nnen tasavallan aikana valtion aluehallinnossa tarvittavat muutokset pakottivat pohtimaan my\xc3\xb6s departementtien yl\xc3\xa4puolella olevaa hallintoaluemallia. Vuonna 1956 annettiinkin asetus alueellisesta yhteisty\xc3\xb6st\xc3\xa4. Kyseess\xc3\xa4 oli puhtaasti hallinnollinen toimenpide ja tarkoituksena ei silloin ollutkaan tehd\xc3\xa4 pidemm\xc3\xa4lle menevi\xc3\xa4 muutoksia. N\xc3\xa4in muodostuneet yhteisty\xc3\xb6alueet muodostettiin t\xc3\xa4ysin teknisin perustein, mutta osuivat kuitenkin monin paikoin yhteen vanhojen provinssirajojen kanssa._NEWLINE_Vuonna 1964 luotiin alueellisten toimintojen kokonaisuuksien prefektuurit. Vasta vuoden 1969 kansan\xc3\xa4\xc3\xa4nestyksess\xc3\xa4, jossa er\xc3\xa4\xc3\xa4n\xc3\xa4 teemana oli alueellisten toimintojen laajentaminen, kenraali de Gaulle koki takaiskun ja joutui eroamaan Tasavallan presidentin teht\xc3\xa4v\xc3\xa4st\xc3\xa4. T\xc3\xa4m\xc3\xa4 kansan\xc3\xa4\xc3\xa4nestyksen voimakas vastalause alueellistamiselle oli varmaankin er\xc3\xa4s syy siihen, ett\xc3\xa4 1972 annettu laki alueellisista valtuustoista antoi n\xc3\xa4ille elimille valtaa vain hyvin rajoitetusti. K\xc3\xa4ytt\xc3\xb6\xc3\xb6n otettiin kuitenkin nimitys r\xc3\xa9gion, joka virallisesti vahvistettiin lains\xc3\xa4\xc3\xa4d\xc3\xa4nn\xc3\xb6ll\xc3\xa4 vuonna 1982._NEWLINE_Vuonna 1982 laki loi yleisill\xc3\xa4 ja yht\xc3\xa4l\xc3\xa4isill\xc3\xa4 vaaleilla valittavat alueneuvostot, joiden toimiaika on kuusi vuotta. Vaalikausien m\xc3\xa4\xc3\xa4r\xc3\xa4\xc3\xa4 ei ole neuvostoon valittujen edustajien osalta rajoitettu. Ensimm\xc3\xa4iset vaalit pidettiin 16. maaliskuuta 1986. Alueet ovat muodostuneet departementtien ja kuntien kanssa Ranskan aluehallinnon yksik\xc3\xb6iksi._NEWLINE_Vuoden 2016 alkuun saakka voimassa ollut aluejako on paljolti seurausta 1950-luvulla Ranskassa tapahtuneista valtioalueen hallinnollisista muutoksista, ja sit\xc3\xa4 on toistuvasti kyseenalaistettiin. Esimerkiksi Loire-Atlantiquen departementiss\xc3\xa4 on voimakas mielipide, joka vaatii sen liitt\xc3\xa4mist\xc3\xa4 Bretagnen alueeseen. My\xc3\xb6s historiallisen Normandian jako kahteen osaan (Haute-Normandie ja Basse-Normandie) on jatkuvasti keskustelujen kohteena, ja useat kansalaiset vaativat n\xc3\xa4iden kahden alueen yhdist\xc3\xa4mist\xc3\xa4. N\xc3\xa4m\xc3\xa4 yhdist\xc3\xa4miset tehtiinkin vuoden 2016 alusta voimaanastuneessa aluejaossa.'